Ascens al Pic de la Creueta i el Pedra Picada
2022-06-18 08:00 - 17:00 (Europe/Andorra)
Fotografies de la sortida pels voltants de Castellar de n’Hug. Tot i la calor, la secció jove va gaudir molt de la jornada.

MIRA LES FOTOGRAFIES

Concurs Fotogràfic 2025
2025-06-16 00:00 - 2025-09-16 23:59 | Virtual
SEAS
Nova edició del Concurs Fotogràfic de la SEAS 2025 organitzat per la Secció Excursionista de l’Ateneu amb premis de fins a 150€. La temàtica de les imatges presentades és excursionisme, muntanya i natura.
Les fotografies s’han de presentar en arxiu digital (format jpg) i amb una mida màxima de 10 Mb cadascuna. Aquestes imatges no poden haver estat guardonades en cap altre concurs ni presentades en anteriors edicions d’aquest mateix certamen. Cada concursant podrà presentar un màxim de fins a 3 fotografies, aquestes poden ser en color o en blanc i negre.
El veredicte del jurat (format per representants qualificats del món de la cultura excursionista i de la tècnica fotogràfica) es donarà a conèixer durant l’acte del Sopar de motxilla el 27 de setembre. Els premis es lliuraran als guanyadors en el mateix acte. Les 30 millors fotografies seleccionades a criteri del jurat, s’imprimiran i s’exposaran a la Sala Piquet.
Enllaços d’interès:

Bases del concurs
Inscripcions

Cafè literari amb Imma Pericas: Licor d'aranyons
2025-09-08 20:00 - 21:00 | Sala Piquet, c/ Ateneu, 3, Sant Just Desvern, Barcelona, 08960
Vine a compartir un cafè, un te o un refresc amb Imma Pericas, autora de la novel·la «Licor d’aranyons». L’obra, basada en fets reals, transcorre entre la Vall d’Aran i Barcelona, des dels anys 50 fins als 70. Aquesta novel·la explora la relació entre una mare i una filla després d’un abandó i d’una adopció, i els sentiments complexos que aquest vincle pot despertar.
El cafè literari és una proposta del Club Literari de l’Ateneu per passar una estona de conversa amb l’autora. Una trobada íntima per comentar els continguts del llibre, descobrir el procés creatiu que hi ha al darrere i intercanviar preguntes i impressions sobre l’obra.

Diada nacional de Catalunya: cantada del Cor Lo Pom de Flors
2025-09-11 13:00 - 13:30 | Parc Pau Casals, Carrer Onze de Setembre, Sant Just Desvern, 08960
La coral masculina de l’Ateneu commemorarà la Diada nacional de Catalunya amb un concert especial, interpretant les peces «El cant del poble», «El meu país», «La Marsellesa» i «Els Segadors».

Travessa Matagalls-Montserrat
2025-09-13 12:00 - 2025-09-14 17:00
SEAS JOVE
La travessa, celebrada des de 1972, es realitza en memòria del Mossèn Jaume Oliveras i Brossa i consisteix en un recorregut de 84,3 km de distància. La secció Jove de la SEAS hi participa per segon any consecutiu.

Lectures amb mirada pròpia: primera sessió
2025-09-16 20:00 - 21:00 | Sala Piquet, c/ Ateneu, 3, Sant Just Desvern, Barcelona, 08960
Al llarg de tres sessions amb Melcior Comes, ens endinsarem en els temes de fons, l’estil narratiu, les intencions de l’autor o l’autora i el context en què l’obra va ser escrita. L’obra protagonista de la primera sessió és “El que resta del dia”, de Kazuo Ishiguro. Temàtica: la responsabilitat individual davant de la història.
INSCRIPCIONS
No cal haver llegit els llibres per participar-hi. Les inscripcions són individuals per a cada sessió. Totes tenen lloc a les 20h a la Sala Piquet. Pròximes sessions:

Sessió 22 d’octubre: “Davant del rei de Suècia”, de Quim Monzó – La necessitat dels altres.
Sessió 26 de novembre: “Jardí vora el mar” de Mercè Rodoreda – L’amor com a terra promesa.

Conferència: Teatre i vida
2025-09-17 19:30 - 20:30 | Sala del Cinquantenari, c/ Ateneu, 3, Sant Just Desvern, 08960
El teatre forma part íntima i orgànica de les nostres vides com a individus i com a societat, però, com funciona la relació actor-espectador? Què suposa la coincidència d’aquests dos en l’espai i en el temps, és a dir en la representació? Quines són les claus bàsiques per a entendre i crear-se una opinió pròpia d’un espectacle teatral?
A càrrec de Joan Lluís Bozzo, actor i director de teatre i televisió. En una primera etapa va participar en diverses formes experimentals i l’any 1971 fundà una comuna teatral amb la qual va recórrer nombroses poblacions de Catalunya fent teatre de carrer. A més de les obres de Dagoll Dagom, ha dirigit també «La botiga dels horrors» (1986), de H. Ashman i A. Menken, «Sin palabras» (1987), de Pepe Rubianes i l’espectacle musical «Quarteto da cinque»(1987), «Estrips» (1989), «Maror» (1996) i «El retaule del flautista» (1997). També ha posat en escena obres com l’òpera «Don Pasquale» de Donizetti al Teatre Grec de Barcelona, «L’any de Gràcia» d’Albert Sardà, basada en la novel·la de C. Fernández Cubas i «Rigoletto» de Verdi. A més del teatre, ha intervingut en les sèries televisives «Oh! Europa» (1993), «Oh! Espanya» (1996), «La memòria dels Cargols» (1999) i «Psico express» (2001), de les quals ha estat coprotagonista, director i coguionista. A «La sagrada família» (2010-2011) també n’ha estat el director, el guionista i hi ha participat com a actor.

Docs del Mes: Miralles
2025-09-19 19:30 - 21:00 | Sala del Cinquantenari, c/ Ateneu, 3, Sant Just Desvern, 08960
Enric Miralles és considerat un imprescindible de l’arquitectura contemporània. El documental pretén fer un retrat de l’home i la seva complexitat. Un relat construït per variacions a través de les seves arquitectures, on el narrador el busca, l’evoca en els seus espais, travessant el llindar entre la mort i la vida. La projecció d’aquest documental també forma part de la programació de les Setmanes d’Arquitectura 2025 i compta amb la col·laboració de l’Institut Italià de Cultura.
La directora Maria Mauti va néixer a Milà l’any 1974 i es va llicenciar en Filosofia. Més endavant, va cursar el Màster en Documental Creatiu a la Universitat Pompeu Fabra. Des del 2003, col·labora en produccions de música, òpera i dansa per a la plataforma Classica HD de Sky. Com a directora i autora, ha realitzat documentals sobre Daniel Barenboim, Carolyn Carlson, Pina Bausch, Bill T. Jones, entre molts altres. El seu anterior llargmetratge, L’Amatore, un documental sobre l’arquitecte italià Piero Portaluppi, va ser estrenat al Festival de Cinema de Locarno i al Festival Internacional de Rotterdam (IFFR). El passat juliol, Mauti va debutar com a directora d’òpera al Festival d’Òpera de Macerata amb Norma de Bellini. Amb la productora Oberon Media, ha estrenat Miralles a DOK Leipzig i al festival de documentals Ji.hlava.
Fitxa tècnica:

Direcció: Maria Mauti
Producció: Antonio Chavarrías
Producció executiva: Alba Bosch Duran

Al col·loqui posterior ens acompanyarà en Robert Brufau Niubó, doctor en arquitectura, professor universitari i col·laborador d’Enric Miralles.
ENTRADES

Visita guiada al CCCB
2025-09-26 18:00 - 21:00 | CCCB, c/Montalegre, 5, Barcelona
Chris Ware és un dels autors més innovadors del còmic modern. Els seus dibuixos i vinyetes emocionen perquè tracten l’existència humana amb una gran profunditat. L’exposició repassa l’obra i el pensament artístic d’un dels autors més innovadors del còmic modern. Després de la visita al CCCB, es realitzarà el Club de lectura de novel·la gràfica de l’obra «Jimmy Corrigan, el noi més llest del món» de Chris Wear. Activitat oberta a tothom.
INSCRIPCIONS
Dibuixar és pensar: l’exposició al CCCB
Chris Ware (Omaha, Nebraska, 1967) és un dels autors més innovadors del còmic modern. Els seus dibuixos i vinyetes emocionen perquè tracten l’existència humana amb una gran profunditat. L’exposició repassa l’obra i el pensament artístic d’un historietista fonamental. Dibuixa des de petit o, com ell mateix diu, escriu amb vinyetes. Ware ha experimentat i innovat amb el llenguatge i la narrativa del còmic durant tota la vida: des dels quaderns de dibuix, passant per les icòniques portades de la revista The New Yorker, fins a les seves tres obres essencials: Jimmy Corrigan, Building Stories i Rusty Brown.
L’exposició convida a recórrer cronològicament l’obra d’un mestre de la historieta a través de peces originals, animacions, objectes i escultures, i posa el focus en la seva invenció de llenguatge. La mostra ens acosta a l’univers creatiu d’un artista emotiu, artesà i minuciós, influït pels orígens del còmic, la música ragtime i l’arquitectura, que ha narrat de manera brillant les emocions humanes, el racisme, el consumisme o els efectes de la política en la vida quotidiana. Segons Ware, «dibuixar és pensar», perquè el dibuix ens connecta amb el pensament i la memòria.
Finalitza amb un espai de creació col·lectiva que s’inspira en una de les obres més icòniques de Chris Ware, Building Stories, i trasllada la història a Barcelona. Una retícula gegant de vinyetes en blanc cobreix les parets. Qualsevol persona hi pot dibuixar accions, records, somnis o detalls, i participar en la construcció d’una història basada en les tècniques de Ware. Una proposta de l’escola de còmic La Gossa (Alfredo Borés i Berta Embún), amb aportacions dels dibuixants Cristina Daura, Nadia Hafid, Sergi Puyol i Marc Torices. L’espai també compta amb una zona de lectura i descans i una biblioteca amb una selecció d’obres de l’autor i altres obres que l’han influït.

L’Ateneu aixeca el teló
2025-09-26 19:30 - 20:30 | Sala del Cinquantenari, c/ Ateneu, 3, Sant Just Desvern, 08960
Un espectacle ideat per la Factoria de Teatre de l’Ateneu per oferir-vos un tast exclusiu de les pròximes produccions pròpies que arribaran aquesta tardor on descobrireu què ens espera a l’escenari. Des de l’Ateneu continuem apostant pel teatre com a espai de trobada, expressió i cultura viva. Deixeu-vos sorprendre pel talent local! Donem la benvinguda a la nova temporada de teatre, no us ho perdeu!
ENTRADES

Concert amb Miquel Barceló Quartet
2025-09-27 19:30 - 20:30 | Sala del Cinquantenari, c/ Ateneu, 3, Sant Just Desvern, 08960
El vocalista Miquel Barceló encapçala un trio amb qui ens oferirà una sessió de swing a partir del cançoner nord-americà, a l’estil dels crooners més emblemàtics: Frank Sinatra, Bing Crosby, Dean Martin o Bobby Darin. Dins del repertori no hi faltaran cançons com «Fly me to the moon», «All of me», «Cheek to cheek», «Sway» o «The way you look tonight», entre d’altres. Velles tonades presents dins la ment de tots els amants del swing i del jazz.
Amb una veu càlida i expressiva, Barceló interpreta alguns dels grans clàssics del repertori de “La Veu”, recreant l’atmosfera sofisticada i íntima de l’època daurada del swing. L’acompanyen tres músics de trajectòria reconeguda a l’escena del jazz local. Una proposta refinada i plena de matisos, ideal per als amants del jazz clàssic i de les bones cançons.
Amb Miquel Barceló (veu), Octavi Bañuls (piano) i Oriol González (contrabaix), Olivier Rocque (bateria).
ENTRADES

SEAS: Sopar de Motxilla
2025-09-27 20:30 - 23:00 | Pati del Roure (Restaurant Ateneu)
SEAS
La temporada d’activitats de la SEAS s’inicia cada any amb el Sopar de Motxilla. Durant el sopar, es presentarà la nova temporada de conferències i excursions ben diverses, es farà l’anual reconeixement als socis que fan 25 i 50 anys de socis i es donarà a conèixer els premiats pel jurat del Concurs Fotogràfic de la SEAS 2025.
Abans, a partir de les 19:30h, els assistents podran passar per la Sala Piquet per escollir la foto guanyadora per votació popular d’entre les 30 millors fotos designades pel jurat d’entre totes les presentades al concurs.

Excursions a la Serra del Verd i Gósol
2025-09-28 07:00 - 19:00
SEAS
L’excursió llarga puja des de Gósol (1.427 m) al cim del Cap del Verd (2.283 m) passant pel coll de Mola i el portell de l’Ós i retornant a punt d’inici per la carena del Verd. Són 16,2 km amb un desnivell de 855 m essent l’acumulat de 1.090 m. L’excursió curta és una circular des de Gósol passant pel castell de Gósol, la ribera de Torrensenta i el pla dels Morers. Són 7,4 km amb un desnivell acumulat de 230 m. La cultural visitarà el poble, el Museu Picasso i el castell de Gósol.
La vegetació de la llarga està constituïda per pineda de pi roig fins al coll de Mola on passa a ser de pi negre, al sector del portell de l’Ós hi ha bosc mixt d’avet i pi negre, i la zona alta dominen els prats calcícoles. A la curta hi dominen els prats llevat de la zona del Torrentsenta on hi a vernedes i freixenedes, i algun bosquet de pi roig. En l’aspecte geològic, a la llarga hi ha calcàries, lutites i margocalcàries, i margues grises (Cretaci), i a la curta hi ha margocalcàries (Triàsic) i terrasses i ventalls al·luvials (Holocè i Plistocè).
Enllaços d’interès:

Programa
Inscripcions
Mapa llarga
Mapa curta
Track llarga
Track curta
Mapa GPS Nord
Mapa GPS Sud
Mapa llarga perfil
Mapa curta perfil

Instants: una nit de musicals
2025-09-28 19:00 - 20:30 | Sala del Cinquantenari, c/ Ateneu, 3, Sant Just Desvern, 08960
Concert íntim que ens convida a fer una pausa i submergir-nos en la màgia del teatre musical. Sis veus plenes de matisos, acompanyades per una pianista en directe, ens guien en un viatge sonor que recorre grans èxits de Broadway, peces icòniques dels musicals catalans i temes destacats del teatre musical contemporani.
ENTRADES

SEAS: Exposició: Concurs Fotogràfic
2025-09-29 09:00 - 2025-10-16 21:00 | Sala Piquet, c/ Ateneu, 3, Sant Just Desvern, Barcelona, 08960
SEAS
Exposició de les 30 millors fotografies del Concurs Fotogràfic de la SEAS 2025, on un total de 39 persones han participat amb 114 fotografies.
Les següents fotografies han estat seleccionades com a guanyadores pel jurat format per Marta Balada, Conxita Cañas, Victòria Gil, Jordi Gironès i Carmen González:

Primer premi: «Camins» de Jordi Fontbuté
Segon premi: «El despertar del desert» de Maria Garcia
Millor fotografia d’excursions de la SEAS: «Fent camí» de Joan Urpinell
Millor fotografia jurat popular: «Oasis» de Queralt Simó

L’exposició es pot visitar en horari de 9h a 14h i de 16h a 21h de dilluns a divendres.
Enllaços d’interès:

Pàgina del Concurs Fotogràfic
Totes les fotografies presentades
Les 30 millors fotografies

Teatre musical: Eurodrama
2025-10-03 20:00 - 22:00, 2025-10-04 18:00 - 20:00 | Sala del Cinquantenari, c/ Ateneu, 3, Sant Just Desvern, 08960
Quan l’Èric i el David organitzen un sopar al seu pis per veure la final d’Eurovisió no s’imaginen que el que havia de ser una trobada festiva acabaria sent un caos absolut. En una sola nit es qüestionarà l’amor, l’amistat, els privilegis o els interessos de cada assistent del sopar, posant la seva vida enlaire sense marxa enrere. Una comèdia que et farà cantar, riure i emocionar-te a través de cançons que, ben segur, coneixeràs.
ENTRADES

Sortida a los Picos de los Infiernos
2025-10-04 07:00 - 2025-10-06 18:00
SEAS JOVE
Sortida des de Baños de Panticosa, i inici de la ruta al costat de l’Ibón local. Pujada pel bosc seguint la mateixa ruta que el Garmo Negro fins al coll de Pondiellos. Des d’allà, direcció cap al coll de Sarretas i inici de l’ascens al Pic d’Arnales. Després tornada enrere per pujar a l’Agulla d’Arnales, amb passos aeris i tècnics. Un cop coronada, continuació cap als Infiernos, primer l’Oriental, després el Central i finalment l’Occidental, passant pel pas exposat de la Marmolera. Acabada la cresta, baixada cap al Garmo Blanco, l’últim cim del dia. Finalment, descens per la tartera fins a l’Ibón de Tebarray, i seguint el GR-11 pels Ibones Azules i els de Bachimaña fins a tornar a Baños de Panticosa.

Informació pràctica:

Punt de sortida: aparcament de sorra de la Bonaigua (hora a determinar; la informació es detallarà pel grup de Whatsapp)
Mètode de pagament: s’indicarà com es farà el Bizum un cop la persona s’hagi inscrit a l’activitat
Últim dia per acceptar pagaments: 1 octubre
Material necessari:

carmanyola
roba còmoda i calçat adequat (botes altes)
cantimplora d’1,5 /2 litres
frontal
banyador, tovallola i xancles
sac d’hivern i màrfega
sopar de divendres i dinar de dissabte

Preu:

Socis/es: 28€
No socis/es: 30€ + Llicència federativa temporal: 6,90€
Inclou:

allotjament divendres i dissabte
2 esmorzars
1 sopar
menjar per a picar durant l’excursió

Enllaços d’interès:

Inscripcions
Ruta Wikiloc

Matinal al cim de Montau
2025-10-05 07:30 - 14:00
SEAS
L’excursió al cim de Montau (657 m) és una circular des d’Olesa de Bonesvalls passant pel puig de l’Antiga i retornant pel fons de Montau, en la qual es pot gaudir d’unes grans panoràmiques sobre les properes muntanyes de l’Ordal i del Garraf i més llunyanes de la depressió de l’Alt Penedès amb Montserrat al fons.
Enllaços d’interès:

Programa
Inscripcions
Mapa
Track
Mapa per GPS
Mapa perfil
Ruta en cotxe

Concert: Sant Just Canta
2025-10-05 17:00 - 18:00 | Plaça Antoni Malaret i Amigó
Concert bianual de nou grups corals de Sant Just on, amb la mostra dels seus repertoris per gaudir de la gran varietat d’estils musicals corals que tenim en el nostre poble. El concert finalitzarà amb el participatiu cant comú. Amb la participació de: Casa d’Extremadura, coral Harmonia, Just Gospel Cor, Cor Lo Pom de Flors, BaixLlobregat Rock Choir dels Tallers de Música, CorAggio, Orfeó Enric Morera, Cor Alfa de l’Escola de Música de l’Ateneu i Sant Just Pop.
GRATUÏT.

Ateneu formació: Més digitals
2025-10-07 10:00 - 12:00 | Sala Piquet, c/ Ateneu, 3, Sant Just Desvern, Barcelona, 08960
«Més digitals» és un programa per formar la ciutadania i acompanyar-la en l’ús segur i responsable d’Internet, dels dispositius mòbils i la utilització de les noves tecnologies. Adreçat a persones majors de 60 anys.
GRATUÏT.

Taller: Explorant la narrativa (1a sessió - 1r trimestre)
2025-10-08 18:30 - 20:00 | Sala Aula
Curs d’escriptura creativa impartit per Paula Vidal, escriptora santjustenca, amb l’objectiu d’estimular la creativitat i la intuïció mitjançant lectures, exercicis i espais de debat. Un espai quinzenal on compartir, aprendre i gaudir mentre construïm nous universos literaris. El taller finalitza el 17 de desembre.
Paula Vidal va néixer el 1993 a Sant Just Desvern, Barcelona, i des de petita va somiar a ser escriptora. El seu primer conte, «La nena i la rentadora», el va escriure als cinc anys. Va estudiar Humanitats per apropar-se a les paraules i l’art, i durant l’Erasmus a Bolonya va quedar fascinada per la Divina Comèdia de Dante.
En tornar a Barcelona, va començar a escriure llibres per encàrrec i a col·laborar en projectes editorials. Va aprendre que escriure requereix constància, no només talent. El 2024 va publicar la seva primera novel·la, Inversemblant, guanyadora del Premi Menjallibres 2025, i que actualment es fa servir com a lectura escolar.
El juny de 2025 va publicar la seva segona novel·la, Clàudia Pi o com baixar dels núvols sense trencar-se una cama, una història fresca i humorística sobre una jove barcelonina graduada en Humanitats. Ambdues obres estan publicades per segells destacats com Estrella Polar, Destino i Fanbooks.
INSCRIPCIONS

Presentació de llibre: Més boires que clarianes
2025-10-08 19:00 - 20:00 | Sala del Cinquantenari, c/ Ateneu, 3, Sant Just Desvern, 08960
Presentació del llibre «Més boires que clarianes» de Paco Jiménez (editorial Neopàtria Comunicació) amb la presència de l’autor i de Antoni Martínez Bonet (editor de Neopàtria), Immaculada Amat, Francesc Homedes i Ricard Segura (santjustencs i amics de l’autor) i Xavier Besalú (membre de l’Institut d’Estudis Catalans).
Un relat pensat i escrit des de la perspectiva d’un emigrant cap a una nova terra. En el recorregut ciclític pels esplèndids paisatges de Catalunya, magníficament descrits, l’autor fa una anàlisi de la història recent d’Espanya, de la qual va ser directe protagonista. Acompanyat de les seves lectures i bona música, l’autor ens presenta un corol·lari d’episodis i anècdotes politicoculturals.
L’autor diu:
«Al llarg de la lectura, podran anar compartint, amb l’autor i la seva bicicleta, el procés de creixement i maduració personal forjat en un context de repressió política, cultural i socioeconòmica gens fàcil, en una Espanya franquista de la dècada dels anys i seixanta del segle passat, fins a arribar a l’actualitat, ja en les primeres dècades del segle XXI. Podran anar coneixent algunes de les circumstàncies que van esclatar aquest camí i que van acabar modelant la personalitat de l’autor.
Entre elles podran anar coneixent el context de pobresa que va generar la necessitat d’emigrar d’Andalusia a Catalunya, la instrucció escolar rebuda a l’escola nacional, l’escola parroquial i el seminari, tot amanit amb la religió única imperant al país, per continuar amb la formació universitària, certament deficitària, en una Espanya franquista fins a la d’alliberar-se del jou del dictador Franco, mentre va viure i, per descomptat, després de la seva desaparició que es va convertir en una suma i segueix de tics autoritaris i dictatorials en una democràcia espanyola amb granellades de perillosa inestabilitat.»

Conferència: Activitat física a la muntanya: beneficia la salut?
2025-10-10 19:30 - 20:30 | Sala Piquet, c/ Ateneu, 3, Sant Just Desvern, Barcelona, 08960
SEAS
A partir de la idea que salut i natura són dos conceptes inseparables, la doctora Sangüesa ens parlarà de la natura com l’eina més potent, tant per generar salut com per restablir-la, i dels beneficis que ens pot aportar la integració d’aquesta visió en la pràctica clínica diària. La doctora Laura Sangüesa Solé és llicenciada en medicina, Màster en Medicina Naturista UB-COMB i formada en Medicina d’Estils de Vida.
Enllaços d’interès:

Programa

Cinexic: La sopa de pedres i altres contes capgirats
2025-10-11 18:00 - 19:00 | Sala del Cinquantenari, c/ Ateneu, 3, Sant Just Desvern, 08960
Una sessió de petits films que adapten de forma original contes populars i costums universals entre els nens. Qui no ha comptat mai ovelles per adormir-se? O s’ha posat el jersei al revés per anar a l’escola? Qui no ha sentit a parlar de la sopa de pedres? Cinc històries plenes d’encant, fantasia i humor, presentades pel Mussol del cinema, un dibuix animat entranyable que farà de fil conductor dels diferents curtmetratges.
La sopa de pedres és el primer títol de la col·lecció “El Mussol del Cinema”, formada per seleccions de curtmetratges d’animació que comparteixen un fil conductor i una doble voluntat lúdico-didàctica. El personatge del Mussol introdueix les diferents històries adreçant-se directament als petits espectadors i generant un vincle amb ells.
Recomanada a partir de 3 anys.
Més informació, material didàctic i tràiler aquí.

Excursions als cingles de Sant Roc i Llorà
2025-10-12 07:00 - 19:00
SEAS
L’excursió llarga assoleix la cinglera de Sant Roc, fent després un itinerari circular passant per l’ermita de la M. Déu de Puig Elena, amb un recorregut de 12,7 km i un desnivell acumulat de +631 m. La curta va del pla de la Creu d’en Portell fins a Sant Pere de Llorà, passant pel riu Llémena, amb el gorg del Diable, i les ermites de Sant Medir i Sant Joan amb un recorregut de 9,9 km i uns desnivells acumulats de +283 -380 m. La cultural consistirà en un recorregut des de Llorà.
Enllaços d’interès:

Programa
Inscripcions
Mapa llarga
Mapa curta
Track llarga
Track curta
Mapa GPS
Mapa perfil llarga
Mapa perfil curta

Cafè literari amb Pilar Carceller: Una franja daurada entre els ulls
2025-10-13 19:00 - 20:00 | Sala del Cinquantenari, c/ Ateneu, 3, Sant Just Desvern, 08960
Vine a compartir un cafè, un te o un refesc amb Pilar Carceller, autora de la novel·la «Una franja daurada entre els ulls».
La franja daurada entre els ulls de les orades les diferencia d’altres peixos similars. És també el fil daurat que la Núria descobreix en el front del seu pare després d’haver observat la relació entre tots dos des que era un infant. Com pot ser que la reacció de la Núria en la mort del pare sigui tan diferent de la mort de la mare? La Núria tiba el fil daurat per submergir-se en el seu pare, en la relació que van tenir tots dos, i construeix vint-i-dos relats que mostren el dolor i la necessitat de reconeixement de l’una i l’altra. Els records són com la mar on pare i filla pesquen les orades, la mar que els acosta i els separa, la mar plana i lluminosa en la superfície, enigmàtica en la penombra, on mai cessa la lluita per la vida. “… Burxaré en la memòria per rescatar-la… Seré l’arbre vell que treu les arrels i les estén al sol per examinar-ne els detalls, l’arbre que vol descobrir els punts de sutura i si encara hi ha ferides per tancar…” Una història honesta i commovedora sobre l’amor filial, narrada amb tendresa i claredat. Una aposta valenta, profunda, poètica.
El cafè literari és una proposta del Club Literari de l’Ateneu per passar una estona de conversa amb l’autora. Una trobada íntima per comentar els continguts del llibre, descobrir el procés creatiu que hi ha al darrere i intercanviar preguntes i impressions sobre l’obra.

Conferència: El trencaclosques europeu, desafiaments interns
2025-10-15 19:30 - 20:30 | Sala del Cinquantenari, c/ Ateneu, 3, Sant Just Desvern, 08960
Qui mana a la Unió Europea? Quines són les noves majories polítiques que influeixen en les institucions? Quins valors representa avui la Unió Europea? A càrrec de Carme Colomina, periodista i investigadora especialitzada en la Unió Europea, desinformació i política global del Barcelona Centre for International Affairs (CIDOB).

Docs del Mes: K2. Tocant el cel
2025-10-17 19:30 - 21:00 | Sala del Cinquantenari, c/ Ateneu, 3, Sant Just Desvern, 08960
L’estiu del 1986, 9 expedicions de tot el món es van trobar a la base del K2 per escalar la muntanya a través de la ruta d’ascens més complicada de totes, per la qual molt poques persones havien aconseguit fer el cim. 13 dels escaladors van perdre-hi la vida. Des de llavors, l’estiu del 1986 al K2 es coneix com “l’estiu negre”.
El documental reuneix 4 dels fills d’aquests alpinistes morts per tornar-los a portar a la base del K2, el lloc on hi ha enterrats els seus pares o mares, des d’on intentaran entendre què els va portar a embrancar-se en una expedició tan perillosa, essent ells criatures, o fins i tot, en algun cas, tenint les dones embarassades. Com a persones adultes que ara són, tots intenten respondre a una pregunta: quin és el preu de la passió?
La directora, Eliza Kubarska, és documentalista i alpinista. Entre les seves obres destaquen les multipremiades What happened on Pam Island, rodada a Groenlàndia, i Walking Under Water, sobre la tribu Badjao, una comunitat nòmada en perill d’extinció que viu a les aigües del sud-est asiàtic, que va guanyar una Menció Especial del Jurat al prestigiós festival canadenc Hot Docs.
Al col·loqui posterior ens acompanyarà Jaume Gibernau Balcells, experimentat alpinista que ha format part d’expedicions als cims més alts del planeta, com el Sisha Pangma (8027 m) el Gasherbrum (8035 m) o el Manaslu (8163 m) a l’Himalaia, i altres muntanyes d’arreu del món. Serà presentat per Felip Linares, alpinista i soci de la Secció Excursionista de l’Ateneu (SEAS).
ENTRADES

Teatre: Berta i Marià
2025-10-18 19:00 - 20:00 | Sala del Cinquantenari, c/ Ateneu, 3, Sant Just Desvern, 08960
La Berta és una dona de 50 anys que se sent més viva que mai, i busca en el seu marit, el Marià, una atracció sexual que ja no és recíproca. El Marià ja no se sent atret per la Berta, i busca recuperar el desig en la joventut. Sembla que ja no queda res del foc que un dia els va unir, i cadascú pren el seu camí… L’evolució d’una parella que es fa i es desfà on l’amor perdura malgrat tot. Una comèdia divertida i picant amb un final tendre i emotiu.
Fitxa tècnica:

Autor: Ever Blanche
Direcció: Maria Clausó
Actors: Lali Barenys i Roger Pera

ENTRADES
